CELEX: 62020TN0609
Language: sk
Date: 2020-09-30 00:00:00
Title: Vec T-609/20: Žaloba podaná 30. septembra 2020 – LA International Cooperation/Komisia

18.1.2021   
            
            
               SK
            
            
               Úradný vestník Európskej únie
            
            
               C 19/54
            
         
      Žaloba podaná 30. septembra 2020 – LA International Cooperation/Komisia
      (Vec T-609/20)
      (2021/C 19/59)
      Jazyk konania: angličtina
      
         Účastníci konania
      
      
         Žalobkyňa: LA International Cooperation Srl (Miláno, Taliansko) (v zastúpení: B. O’Connor, solicitor a M. Hommé, lawyer)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Komisie priamo adresované žalobkyni z 20. júla 2020 (ďalej len „napadnuté rozhodnutie“), ktorým sa žalobkyňa vylučuje z účasti na postupoch verejného obstarávania, ktoré sa riadia rozpočtom EÚ a 11. Európskym rozvojovým fondom, alebo z výberových konaní na čerpanie finančných prostriedkov Únie podľa nariadenia (EÚ, Euratom) č. 2018/1046 (1) a na vykonávanie finančných zdrojov z Európskeho rozvojového fondu, na ktoré sa vzťahuje nariadenie 2018/1877, (2) a
               
            
                  —
               
               
                  uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza šestnásť žalobných dôvodov.
      
                  1.
               
               
                  Prvý žalobný dôvod je založený na porušení zásady riadnej správy vecí verejných, zákazu zneužitia práv, povinnosti náležitej starostlivosti a nariadenia (EÚ, Euratom) č. 883/2013. (3)
                  
               
            
                  2.
               
               
                  Druhý žalobný dôvod je založený na tom, že OLAF nekomunikoval so žalobkyňou správne, čím porušil jej právo na obranu, povinnosť náležitej starostlivosti a právo na spravodlivý proces.
               
            
                  3.
               
               
                  Tretí žalobný dôvod je založený na porušení článkov 7 a 9 nariadenia (EÚ, Euratom) č. 883/2013 a práva na riadnu správu vecí verejných, náležitej starostlivosti a práva na spravodlivý proces.
               
            
                  4.
               
               
                  Štvrtý žalobný dôvod je založený na porušení článku 9 ods. 4 základného nariadenia OLAF a práva na spravodlivý proces a povinnosti odôvodnenia.
               
            
                  5.
               
               
                  Piaty žalobný dôvod je založený na tom, že OLAF porušil článok 7 ods. 8 nariadenia (EÚ, Euratom) č. 883/2013 a zásadu riadnej správy vecí verejných.
               
            
                  6.
               
               
                  Šiesty žalobný dôvod je založený na porušení článku 9 ods. 1 nariadenia (EÚ, Euratom) č. 883/2013 a práva na riadnu správu vecí verejných.
               
            
                  7.
               
               
                  Siedmy žalobný dôvod, podľa ktorého komisia EDES porušila články 41, 47, 48 a 54 Charty základných práv tým, že uskutočnila predbežnú právnu klasifikáciu skutočností zistených OLAF-om.
               
            
                  8.
               
               
                  Ôsmy žalobný dôvod je založený na tom, že vypracovaná záverečná správa OLAF-u neumožnila komisii EDES vykonať nezávislé posúdenie a správne posúdiť dôležitosť vyhlásenia žalobkyne, čo je v rozpore so zásadou riadnej správy vecí verejných a článkami 135 až143 nariadenia o rozpočtových pravidlách.
               
            
                  9.
               
               
                  Deviaty žalobný dôvod je založený na tom, že ani lobing, ani odmena za úspech nie sú protiprávne samy osebe a pri takomto predpoklade došlo k porušeniu zásady riadnej správy vecí verejných.
               
            
                  10.
               
               
                  Desiaty žalobný dôvod je založený na nesprávnosti jadra záverov napadnutého rozhodnutia, ktoré sa týkajú žalobkyne, pretože komisia EDES a menovací orgán (DG NEAR) porušili základné práva žalobkyne, najmä zásadu riadnej správy vecí verejných, povinnosť náležitej starostlivosti, pričom napadnuté rozhodnutie nie je dostatočne odôvodnené.
               
            
                  11.
               
               
                  Jedenásty žalobný dôvod je založený na porušení článku 13 ods. 2 rokovacieho poriadku komisie EDES a práva na obranu.
               
            
                  12.
               
               
                  Dvanásty žalobný dôvod, podľa ktorého komisia EDES musela mať iné informácie ako je vypracovaná záverečná správa, čo je v rozpore s článkom 13 ods. 2 rokovacieho poriadku komisie EDES.
               
            
                  13.
               
               
                  Trinásty žalobný dôvod je založený na tom, že záverečná správa OLAF-u bola vypracovaná v takom rozsahu, ktorý je v rozpore so zásadami riadnej správy vecí verejných, povinnosťou riadnej starostlivosti a zásadou spravodlivého procesu.
               
            
                  14.
               
               
                  Štrnásty žalobný dôvod je založený na uložení sankcií na úrovni ovplyvnenej rôznymi porušeniami nariadenia (EÚ, Euratom) č. 883/2013, nariadenia o rozpočtových pravidlách a základných právnych zásad.
               
            
                  15.
               
               
                  Pätnásty žalobný dôvod, podľa ktorého upravená záverečná správa nepreukazuje, že životopisy odborníkov sú falošné alebo vymyslené, takže napadnuté rozhodnutie je v tomto ohľade nedôvodné a porušuje zásadu riadnej správy vecí verejných, povinnosť náležitej starostlivosti a právo na obranu.
               
            
                  16.
               
               
                  Šestnásty žalobný dôvod je založený na tom, že správa o operatívnej analýze OLAF-u bola nedostatočná vzhľadom na účel, na ktorý bola určená, čo je v rozpore so zásadou riadnej správy vecí verejných a právom na obranu.
               
            
         (1)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 2018, s. 1).
      
         (2)  Nariadenie Rady (EÚ) 2018/1877 z 26. novembra 2018 o finančných pravidlách, ktoré sa vzťahujú na 11. Európsky rozvojový fond a o zrušení nariadenia (EÚ) 2015/323 (Ú. v. EÚ L 307, 3.12.2018, s. 1).
      
         (3)  Nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (Ú. v. EÚ L 248, 18.9.2013, s. 1).